**Ihmisten edessä** on Jenni Vartiaisen ensimmäinen sooloalbumi. Se ilmestyi digitaalisesti 5. syyskuuta ja CD:nä 12. syyskuuta 2007. Albumia on myyty yli 65 000 kappaletta, joka oikeuttaa tuplaplatinalevyyn.

Jenni Vartiainen allekirjoitti levytyssopimuksen Warner Music Finlandin kanssa jo keväällä 2005, joten debyyttialbumia tehtiin yli kahden vuoden ajan.

Julkaisu ja vastaanotto
-----------------------

*Ihmisten edessä* julkaistiin digitaalisesti 5. syyskuuta ja sen CD-versio tuli kauppoihin myyntiin 12. syyskuuta 2007. Albumi nousi ensimmäisellä listaviikollaan Suomen virallisen albumilistan kahdeksanneksi (38/2007). Parhaimman sijoituksensa albumi sai kuitenkin vasta 30. listaviikollaan, kun se nousi listan kuudenneksi. Yhteensä se oli listalla 36 viikkoa. Albumilistalta putoamisen jälkeen *Ihmisten edessä* oli vielä 60 viikkoa mid-price listalla.

Maaliskuussa 2008 albumi ylitti kultalevyrajan ja vielä samana vuonna platinalevyrajan.

Helsingin Sanomien NYT-liite piti *Ihmisten edessä* -albumia "eräänlaisena ennakkotapauksena", kun television formaattilaulukilpailusta pinnalle noussut laulaja yrittää "todellista irtiottoa formaattitähden roolista". Arvostelussa albumin parhaiksi kappaleiksi valittiin albumin ensimmäiset singlet: "Tunnoton" ja "Ihmisten edessä". Myös Soundi -lehden arviossa "Tunnoton" nostettiin albumin "kirkkaimmaksi helmeksi".

Dome.fi kehui albumia hyväksi kokonaisuudeksi ja sanoi sen olevan syksyn 2007 paras debyyttialbumi. Tuottaja Jukka Immosen tuotantoa kehutaan hänen siihen astisen uransa parhaaksi kokonaisuudeksi. Myös viihdeportaali V2.fi kehui albumia. Vartiaisen sävellyksiä ja albumin yleistä soundimaailmaa pidettiin hyvänä. *Ihmisten edessä* "on tehty ajatuksella ja laatukriteereitä noudattaen".

### Arvostelut

* V2.fi: 3.5/5 tähteä
* Dome.fi: 4/5 tähteä
* Soundi: 3/5 tähteä
* HS / Nyt-liite: 4/5 tähteä

### Palkinnot

Alkuvuodesta 2008 *Ihmisten edessä* palkittiin Emma-gaalassa *Vuoden debyyttialbumi* -palkinnolla. Samassa gaalassa albumin nimikappale "Ihmisten edessä" valittiin *Vuoden biisiksi*. Kesäkuussa 2008 Seta ry palkitsi "Ihmisten edessä" -kappaleen *Asiallisen tiedon omena* -tunnustuspalkinnolla. Järjestö perusteli palkintoa viitaten kappaleen sanoitukseen "kuinka suurta rohkeutta esimerkiksi kädestä pitäminen vaatii seksuaali- ja sukupuolivähemmistöön kuuluvilta".

Kappaleet
---------

|  |
| --- |
| Nro | Nimi | Säv&san | Kesto |  |
| 1. | Tuhannet mun kasvot | Jenni Vartiainen, Jukka Immonen, Mariska | 5.06 |
| 2. | Ihmisten edessä | Teemu Brunila | 3.32 |
| 3. | Kerro miltä se tuntuu | Jenni Vartiainen, Jukka Immonen, Inka Nousiainen | 4.01 |
| 4. | Toinen | Jenni Vartiainen, Jukka Immonen, Aura S. | 4.05 |
| 5. | Mustaa kahvia | Kyösti Salokorpi | 3.47 |
| 6. | Malja | Jenni Vartiainen, Jukka Immonen, Mariska | 3.21 |
| 7. | Tunnoton | Knipi, Jenni Vartiainen, Juhani Lappalainen | 3.46 |
| 8. | Elämänperhonen | Jenni Vartiainen, Jukka Immonen, Mariska | 4.24 |
| 9. | Mandartania | Jenni Vartiainen, Jukka Immonen, Mariska | 3.30 |
| 10. | Vedenalaista | Jenni Vartiainen, Jukka Immonen, Mariska | 5.21 |

Singlet
-------

Albumin ensimmäisenä singlenä julkaistiin kappale "Tunnoton". Single julkaistiin digitaalisesti 11. huhtikuuta ja siihen tehty, Dome Karukosken ohjaama, musiikkivideo sai ensiesityksensä SubTV:llä (nyk. Sub) 14. huhtikuuta 2007. Huolimatta siitä, että kappale nousi muun muassa YleX:n soittolistalle ja sen musiikkivideota esitettiin runsaasti musiikkikanavilla, siitä ei kasvanut Vartiaisen myöhemmän tuotannon kaltaista hittiä. Kappale nousi kahdeksi viikoksi latauslistalla kesäkuussa 2007, jolloin se saavutti parhaan sijoituksensa (#22, 25/2007). Kappale nousi listalle vielä yhdeksi viikoksi lokakuussa 2007.

Albumin nimikappale julkaistiin singlenä viikkoa ennen albumin julkaisua, 5. syyskuuta 2007. Kappaleesta kasvoi iso hitti: julkaisunsa jälkeen se on ollut yhteensä 44 viikkoa latauslistalla, parhaimmillaan listan ensimmäisellä sijalla (43/2007). Singlelistalla se oli 32 viikkoa, parhaimmillaan toisella sijalla (41/2007, 43/2007). Myös radiolistalla kappale nousi ensimmäiseksi. Vuonna 2008 "Ihmisten edessä" -single ylitti platinalevyrajan. Singleä on myyty yli 16 500 kappaletta.

Kolmas single, "Toinen", julkaistiin 3. joulukuuta 2007. "Toinen" nousi latauslistalle vuoden 2008 viidennellä viikolla, jonka jälkeen se on ollut listalla yhteensä 10 viikkoa, parhaimmillaan 10. sijalla (11/2008, 14/2008). Singlelistalla parhaaksi sijoitukseksi jäi 13. sija (11/2008, 14/2008). Radiosoitossa kappale kuitenkin menestyi, se oli parhaimmillaan soitetuin radiokappale.

Neljäs ja viimeinen single julkaistiin EP:nä kappaleesta "Mustaa kahvia", joka on Kyösti Salokorven tekemä kappale. EP sisältää sen nimikappaleen lisäksi remixit kappaleista "Ihmisten edessä", "Toinen" ja "Mustaa kahvia". "Mustaa kahvia" nousi kolmeksi viikoksi latauslistalle, parhaimmillaan 21. sijalle (23/2008). Radiolistalla kappale eteni parhaimmillaan toiseksi.

### Singlejen listasijoitukset

| Kappale | Julkaistu | Latauslista | Singlelista | Radiolista |
| --- | --- | --- | --- | --- |
| "Tunnoton" | 4/2007 | 22. | – | – |
| "Ihmisten edessä" | 9/2007 | 1. | 2. | 1. |
| "Toinen" | 12/2007 | 10. | 13. | 1. |
| "Mustaa kahvia" | 3/2008 | 21. | – | 2. |
|

Lähteet
-------

1. 1 2 3 4 5 6 7 8 9  Musiikkituottajat - Tilastot - Suomen virallinen lista: Jenni Vartiainen - Ihmisten edessä *Musiikkituottajat*. Viitattu 14.1.2014.
2. 1 2  Jenni Vartiainen - Ihmisten edessä *iTunes*. Viitattu 14.1.2014.
3. 1 2  Ihmisten edessä (Albumi) *CDON.fi*. Viitattu 14.1.2014.
4. 1 2  Musiikkituottajat - Tilastot - Kulta- ja platinalevyt: Jenni Vartiainen *Musiikkituottajat*.  Arkistoitu 8.7.2015. Viitattu 14.1.2014.
5. ↑  Musiikkituottajat - Tilastot - Kulta- ja platinalevyt - Myöntämisrajat *Musiikkituottajat*.  Arkistoitu 29.1.2014. Viitattu 14.1.2014.
6. ↑  Jenni Vartiainen: "Olen huono luottamaan" *Me naiset*. Viitattu 14.1.2014.
7. ↑  Jenni Vartiainen sai kultaa *Iltalehti*. Viitattu 14.1.2014.
8. 1 2 3  Ihmisten edessä *HS/Nyt-liite*. Viitattu 14.1.2014.
9. 1 2  Jenni Vartiainen: Ihmisten edessä (Warner) *Soundi*. Viitattu 14.1.2014.
10. 1 2 3  Jenni Vartiainen: Ihmisten edessä *Dome.fi*. Viitattu 14.1.2014.
11. 1 2 3  V2.fi - Viihde - Musiikkiarvostelut: Jenni Vartiainen - Ihmisten Edessä *V2.fi*. Viitattu 14.1.2014.
12. 1 2  Emma Gaala - Arkistovuosi 2007 *Emma Gaala*.  Arkistoitu 10.7.2012. Viitattu 14.1.2014.
13. 1 2  Seta palkitsi Jenni Vartiaisen ja Teemu Brunilan  28.6.2008. Helsingin Sanomat. Viitattu 29. kesäkuuta 2008.
14. ↑  Gimmel-Jenni soolouralle! *Dome.fi*. Viitattu 14.1.2014.
15. 1 2  Musiikkituottajat - Tilastot - Suomen virallinen lista: Jenni Vartiainen - Tunnoton *Musiikkituottajat*. Viitattu 14.1.2014.
16. ↑  Ihmisten edessä -single *iTunes*. Viitattu 14.1.2014.
17. 1 2 3  Listablogi: Viisi ykköstä seitsemästä *Listablogi*. Viitattu 14.1.2014.
18. ↑  Toinen -single *iTunes*. Viitattu 14.1.2014.
19. 1 2  Musiikkituottajat - Tilastot - Suomen virallinen lista: Jenni Vartiainen - Toinen *Musiikkituottajat*. Viitattu 14.1.2014.
20. ↑  Mustaa kahvia -EP *iTunes*. Viitattu 14.1.2014.
21. ↑  Fono.fi - Äänitetietokanta: Mustaa kahvia *Fono.fi*. Viitattu 14.1.2014.
22. ↑  Musiikkituottajat - Tilastot - Suomen virallinen lista: Jenni Vartiainen - Mustaa kahvia *Musiikkituottajat*. Viitattu 14.1.2014.


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Jenni Vartiainen |
| --- |
|  |
| Diskografia |
|  |
| Studioalbumit | 
* *Ihmisten edessä*
* *Seili*
* *Terra*
* *Monologi*

 |
|  |
| Kokoelmat | Ihmisten edessä 2007–2019
 |
|  |
| Singlet | 
* "Tunnoton"
* "Ihmisten edessä"
* "Toinen"
* "Mustaa kahvia"
* "En haluu kuolla tänä yönä"
* "Nettiin"
* "Missä muruseni on"
* "Duran Duran"
* "Eikö kukaan voi meitä pelastaa?"
* "Minä ja hän"
* "Junat ja naiset"
* "Selvästi päihtynyt"
* "Suru on kunniavieras"
* "Eden"
* "Minä sinua vaan"
* "Turvasana"
* "Se oikea"
* "Väärään suuntaan"
* "Voulez-vous"
* "Made in Heaven"
* "Labyrintti"
* "Lanka"

 |
|  |
| Muuta | Gimmel
 |

 |